संगमरमर व्यापार मंडल की बैठक आयोजित हुई
मकराना| संगमरमरव्यापार मंडल की एक बैठक मंगलवार को अध्यक्ष जाकिर हुसैन गैसावत की अध्यक्षता में संस्था कार्यालय में आयोजित हुई। बैठक में संस्था कार्यालय खरीद पेटे बकाया रुपए चुकता करने, मंडल के चुनाव करवाए जाने सहित अन्य मुद्दों पर चर्चा की गई। अध्यक्ष गैसावत ने बताया कि कार्यालय की खरीद 33 लाख 50 हजार रुपए में की गई है। जिसमें से 26 लाख रुपए जमीन मालिक को चुकता कर दिए गए हैं। बाकी के 7 लाख 50 हजार का भुगतान 31 जनवरी तक किया जाना है। गैसावत ने बताया कि दो लाख रुपए व्यापार महासंघ से आने की संभावना है। जबकि 1.50 लाख रुपए लगनशाह अस्पताल में व्यापार मंडल के बकाया हैं। इसके बावजूद चार लाख की और आवश्यकता पड़ेगी। ऐसे में निर्णय लिया गया कि उक्त रकम या तो किसी से उधार ली जाए जिसका बाद में चैक से भुगतान किया जा सके अथवा आवश्यकता पड़ने पर सामूहिक रूप से एकत्रित कर चुकाई जावे। बैठक में व्यापार मंडल की चुनाव प्रक्रिया पर भी विचार किया गया। इस मामले में सामूहिक निर्णय लिया गया कि चुनाव प्रक्रिया में भाग लेने के लिए सदस्य नि:शुल्क बनेंगे तथा सदस्य बनने के लिए व्यापारी का सजीव होना एवं उसके पास सेल्स टैक्स पंजीयन टिन नंबर होना जरूरी है। चुनाव का क्षेत्र पूर्व निर्धारित नक्शे के अनुसार ही होगा। वर्तमान पदाधिकारी एक फरवरी को चुनाव की घोषणा करेंगे। जबकि सदस्यता अभियान एक जनवरी से 31 जनवरी तक चलाया जाएगा। सदस्य पंजीयन की प्रक्रिया के बाद में चुनाव कन्वीनर नियुक्त किए जाएंगे। इस बार व्यापार मंडल में उपाध्यक्ष दो होंगे। जिसमें एक चुनाव प्रक्रिया से एवं एक मनोनयन प्रक्रिया से होगा। इस मौके पर हैदर अली रांदड़, खुर्शीद अहमद सिसोदिया, अब्दुल रहमान रांदड़, अब्दुल हमीद, अफजल, मनोज मिश्रा, मो. इस्माइल भीलू, अब्दुल गफूर चौहान, डॉ. मोहम्मद आलम, अब्दुल मजीद गौड़, निसार अहमद, गफार बेहलीम, खलील रांदड़, त्रिलोक इंदलिया, मोहम्मद उमर, शकील अहमद सहित अनेक व्यापारी उपस्थित थे।
hin_Deva hin_Deva